Drie buite nuwe winkelsentrum geskietFoto: Netcare 911 Athlenda Mathe, woordvoerder van Netcare 911, het gesê die voorval het by ŉ verkeerslig sowat 500 m van die winkelsentrum se ingang gebeur. Volgens Mathe word daar vermoed dat die skietery met taxi-geweld verband hou. “Een van die gewondes is glo ŉ omstander wat raakgeskiet is, terwyl die ander twee beseerdes vermoedelik taxi-eienaars is,” het Mathe gesê. “Die omstander wat geskiet is, is reeds per helikopter na ŉ Johannesburgse hospitaal geneem. Die ander twee beseerdes word steeds op die toneel behandel en sal per ambulans na ŉ hospitaal geneem word.” Mathe het gesê minstens vier mense is op die toneel in hegtenis geneem en nog inhegtenisnemings word glo verwag. Die polisie kon nie onmiddellik bereik word vir kommentaar nie. Meer as 100 000 mense het Donderdag tydens die Mall of Africa se amptelike opening na die winkelsentrum gestroom. Klante het beweer dat verskeie motors die betrokke dag by die sentrum gesteel is, maar die sentrumbestuur het dit ontken en gesê die motors is buite die sentrum se perseel gesteel.